इन्हीं घरौंदों में जीवन के तमाम खेल चलते। मेहमान भी आते, टेलीविजन और मोबाइल भी। मिस्सर जी को शीला जी ने लड़कियों के छात्रावास का रसोइया बनवा दिया। आठ हजार तनखा हो गयी। नताशा ने माँ की रसोई में से चुराई हुई दियासलाई से खेलना बंद कर दिया। उसे कंघी करने की अकल आ गयी। शीला आंटी ने दांतों में ब्रश करना भी सिखा दिया मगर बहुत समझाने पर भी कलवा उसे स्कूल भेजने को तैयार नहीं हुआ। न ही उसकी शराब छूटी, न लछमी को लताड़ना छोड़ा और न ही बच्चे पैदा करने बंद किये। नताशा के आठ बरस के होते न होते चार और नाक सिनकते, धूल-धूसरित, अधनंगे नमूने इकट्ठे कर लिए। नताशा के लिए सब खेलकूद के साथी संगी। चार साल की उम्र से वह सबसे छोटे को खिलौना समझकर गोद में उठाये फिरती। गली के कुत्तों को ढेला मारकर अपने और अपने बहन भाईयों के भोजन से हटाती। अमरुद के पेड़ पर चढ़ कर कच्चे अमरुद तोड़कर उन्हें खिलाती। बकरी के बच्चे पकड़ लेती या कुत्ते के पिल्ले के गले में रस्सी बाँधकर खेलती। रामू उसका भी गुरु। रामू का छोटा भाई मुरलीधर - खबरी भी, चुगलखोर भी।